
Обществен съвет към СГБ
Учреден бе обществен съвет по проблемите на образованието към съюза на глухите в българия. В съвета участват най-изявените български педагози и сурдопедагози от университетите в България, както и най-добрите специалисти в областта на практическото обучение на децата с увреден слух. На работна среща, която се състоя на 21 май т.г. в Съюза на глухите в България, представителите на Общественият съвет обсъдиха предложенията за изменения в българското законодателство, свързани с член 21 и с член 24 от Конвенцията на ООН за правата на хората с увреждания. Срещата бе открита от г-н Васил Панев, председател на Съюза на глухите в България, и бе ръководена от г-н Николай Нинов, зам. председател на Съюза. Членовете на Обществения съвет при Съюза на глухите излъчиха свои делегати, които да участват в Работната група на Министерството на образованието, науката и младежта, която ще разработва и утвърждава промените, свързани с обучението и образованието на хората с увреждания в България. Председателят на СГБ г-н Васил Панев откри срещата така:

„За бъдещето на глухите хора в нашата страна България образованието винаги ще бъде най-важния приоритет – каза той. Нашите деца са умни, нашите деца могат – и повече от другите даже. Но трябва да им покажем как. Ето защо считам за изключително важно учредяването на този Обществен съвет от най- добрите наши специалисти в областта на образованието. Това ще бъде преди всичко консултативен съвет – в помощ на Съюза на глухите по проблемите на образованието и науката. Но тъкмо вие ще сте особено полезни сега, с вашия авторитет и възможности, когато предстоят за решаване в Министерството на образованието и науката, нашите проблеми във връзка с Конвенцията на ООН. Ние искаме преди всичко да се реши въпроса за образованието на децата в училищата за глухи по жестомимика.  Досега не сме имали помощ, нито пък съдействие, но днес получихме материали от Министерството на образованието и науката, от които разбирахме, че те  са направили проучване  как са се решавани тези  въпроси в другите страни. И ето, сега съм много благодарен за Вашата съпричастност, защото заедно с Вас, като сътрудници на Съюза на глухите в България, които имате несъмнен авторитет, както и добри контакти с Министерството на образованието, науката и младежта, заедно да можем по-качествено да решаваме въпросите, които засягат глухите деца и младежи.”

Обществен съвет към съюза на глухите в България:
* Проф. Цанка Попзлатева, Факултет по начална и предучилищна педагогика в Софийски университет „Климент Охридски”;

* Проф. Венета Кацарска, Тракийски университет в Стара Загора;

* Доц. Неда Балканска, Факултет по начална и предучилищна педагогика в Софийския университет „Климент Охридски”;

* Д-р Светослава Съева, Югозападен университет „Неофит Рилски”;

* Светла Коралска, ръководител на ЦРРДУС;

* Миряна Мошева, ръководител на НКМЦ по ЖМЕ ри СГБ;

* Спаска Джангозова, преводач, координатор на РО Пловдив;

* Христо Семерджиев, Асоциация на преводачите при СГБ;

* Ирена Вачева, преводач и лектор ЖЕ;

* Димитрина Демирева, преводач и лектор;

* Янка Трачук, младежка организация на СГБ.
Членовете на Обществения съвет излъчиха своите представители, които ще участват в работна група при министерството на образованието, науката и младежта за изготвяне на Концепция по чл.21 /Образование/ от Конвенцията на ООН  за правата на хората с увреждания, както и по изготвянето на Концепция по чл. 24 от Конвенцията /за употребата на Жестов език в учебния процес/.
Състоя се Генерална асамблея на Европейския съюз на глухите
Представители на 30 страни, членки на Европейския съюз на глухите (EUD) се събраха на 15 май т.г. в Атина, Гърция, за да вземат участие в работния семинар и Генералната асамблея на EUD. Сред тях бяха председателят на Съюза на глухите в България Васил Панев и заместник председателят Николай Нинов. Семинарът бе фокусиран върху проекта The Insight. Европейския съюз на глухите е единствената организация на европейско равнище, представляваща около 1 милион глухи потребители на жестов език, пребиваващи в държавите - членки на ЕС. Глухите потребители на жестовия език в Европейския съюз могат ефективно да упражнят правото си на участие в политическия живот, както е залегнало в       Договорите и Конвенцията на ООН за правата на хората с увреждания.

Тишина
С песни и венец от билки посрещнаха Еньовден
Раннобудни членове на плевенския клуб на пенсионера и хората с увреждания „Мизия”, както и от други КХУП-ове  в града ни , посрещнаха утрото на моста в парк Кайлъка с усмивки и букетче – еньовче и здравец. По създадена от тях традиция, всяка година на 24 юни от клуба спазват обичая за Еньовден и вплитат многобройни билки в пъстър и благоуханен венец, под който се минава за здраве. Дамите от спортните групи към клуба започват приготовленията още от предния ден, билки берат всички и после колективно ги оплитат с червен конец на венец. Еньовче, бял равнец, жълт кантарион, ягода, здравец, бръшлян, синя жлъчка и какви ли още не полезни растения намериха място във венеца. А за да се запознаят дошлите с билките и полезните им свойства, от клуба направиха и изложба с разяснителни листовки за това коя билка за какво се ползва, какво лекува, кога се бере и как се приготвя. Оказа се, че много от дошлите да спортуват или просто на разходка в Кайлъка ранобудни плевенчани дори не са виждали на живо еньовче. Според дамите, сред които имаше и много вещи в билколечението, младите хора са много интелигентни и те все повече започват да се интересуват от начините на лечение с помощта на природата. Деца от III в клас на НУ „Отец Паисий” също дойдоха и се присъединиха към празника на по-възрастните. Малчуганите бяха приготвили два венеца и две кошнички, от които даваха на преминалите под дъхавите оплетени билки пожелание за Еньовден и китка еньовче със здравец.„На Еньовден се заредете с целебната сила на билките и Слънцето и бъдете благословени!”, пожелаваха малчуганите, които работят по проект Успех, секция „Моят свят”. По традиция, от години на празника присъства и един от най-знаещите билкари Рашко Колев, който за 83-те си години изглежда в прекрасна форма. И може би това се дължи не само на билките, а и на гимнастиката и йогата, с които се занимава. Като всяка година, така и тази бай Рашко подаде на всеки по парченце от направената лично от него лековита баница, в която освен сирене и яйца, винаги има и по някаква билка За здраве. Питаме го как му е хрумнало:

-Живял съм 7 години в Узбекистан. Там имат едно ядене, казва се чучура /ударението е на „а”/ – това са пелмени с билки вътре, вместо месо. Никак не е вкусно, обаче смятат, че ако човек три пъти яде такова ядене, остава здрав цялата година. През 1958 год. лежах 40 дни в болница там, имах травма на ръката, и всеки ден носеха това ядене. И толкова ми беше омръзнало. Никой не знае кога е създадена тази рецепта, питал съм, интересувал съм се, но през целия си живот хората там са употребявали чучура.

За повечето от тези възрастни хора денят започва в ранен час. Разходката в парка е наистина зареждащо изживяване и е способна да им даде енергия до края на деня, че и повече. нежните звуци на птичките, шумът на Тученишката река и нежният полъх на чистия въздух, примесен с аромата на треви и билки, както и красивите и зелени гледки превръщат парка в райско кътче. Всичко това е удоволствие за сетивата и съчетано с различни видове спорт е едно добро начало на деня и бягство от жегите, праха и стреса в забързания град
Инфо Плевен
ХІІ фестивал за регион Плевен
На 26 юни Червен бряг отбеляза 115 години от основаването на гаровото селище и 85 години от обявяването му за град. През 1897 г. започва строежът на жп линията в отсечката Роман - Плевен, която минава през землището на селото. Създава се гарово селище, което по-късно, с Указ 402 на Цар Борис ІІІ през 1929 г., е обявено за град.

Акцентът в празника тази година бе домакинството на ХІІ Областен многожанров фестивал на хората с увреждания, който за първи път се провежда в Червен бряг. Негови организатори са Основната общинска организация на СИБ, Община Червен бряг и НЧ „Н. Й. Вапцаров 1908”.

Мащабното събитие събра в Червен бряг самодейните състави към структурите на СИБ  от 20 селища от Плевенска област. На сцената на читалището в продължение на 5 часа се изявиха над 280 души според г-жа Роса Станчева - председател на Червенобрежката ОО на СИБ. Сред изпълнителите беше и вокалната група „Пей сърце“ с ръководител Живка Петрова към ТСО на ССБ гр. Плевен. Гости на фестивала бяха самодейците от с. Боровци, общ. Берковица. Десетки бяха индивидуалните изпълнители на песни, поетични композиции, авторски стихотворения и поеми. В програмата имаше също инструментална музика, дори изпълнения на устна хармоника.  За да подкрепят изпълнителите от Плевенската ООО на СИБ дойдоха с цял автобус нейни членове организирани и водени от г-жа Шопова - председател на организацията. Този фестивал няма състезателен характер и  дава възможност да се изявят всички желаещи хора с увреждания. „Навярно липсата на жури снема напрежението и съставите се представиха много по-освободено, отколкото на проведения през уйкенда /21 и 22 юни/ традиционен национален многожанров фестивал в гр.Перник, кв. Църква“. Това сподели г-жа Анита Тараланска - организатор на пернишкия фестивал, която уважи поканата и удостои с присъствието си изявата в Червен бряг. 

В началото участниците бяха поздравени с изпълнения на уникалното трио „Феникс“ към НЧ „Н. Й. Вапцаров 1908“-любезен домакин на събитието с предоставянето на салона, професионалното озвучаване и водене на фестивала. На финала сладкогласата Лефтерка от Перник взриви с изпълненията си публиката и тези които можеха извиха хоро на сцената.

В завършек, г-н Иванчо Атанасов-Председател на РО на СИБ и Регионален координатор за регион Плевен - благодари на всички изявили се на сцената и на тези, които бяха съдействали за тази възможност, а именно: Кмета на Община Червен бряг Павлин Фильовски и цялата общинска администрация, осигурили нацяло финансирането на фестивала, Председателя и екипа на НЧ „Н. Й. Вапцаров 1908“, Председателката на ООО на СИБ Червен бряг Роса Станчева и др. Г-н Атанасов подчерта, че организирането на ХІІ Регионален фестивал  е било на най-високо ниво от досега проведените и изказа предположение, че тази тенденция ще се запази и за в бъдеще. 

В следобедните часове всички поеха към домовете си удовлетворени от представянето, от срещите с приятели и със съзнанието, че са взели участие в мероприятие, посветено на 25 годишнината от създаването на СИБ.

Николинка Димитрова, организатор клуб Гренадирска 34 Б
VІІІ многожанров фестивал на хората с увреждания
Хора с увреждания извиха най-дългото хоро в кв. Църква, Перник. Това се случва за първи път в страната и бе емблемата на тазгодишния фестивал. 2000-те участници от цялата страна бяха участници и в VІІІ-я Републикански многожанров фестивал на хората с увреждания. Той се проведе на 21 и 22юни 2014. Домакин отново е кв. Църква, Перник. Главният организатор от местната структура на Съюза на инвалидите отново бе г-жа Анита Тараланска.  Събитието се провежда под патронажа на кмета на Община Перник Росица Янакиева и е съвместна инициатива на Съюза на инвалидите в България и НЧ “Просвета-1909 г.” Началото стартира в 10 часа пред читалището. 150 специални покани предварително са отправени към личности от различни институции, бизнеса и народни представители , които да  уважат фестивала. Най-възрастният участник е 91-годишна участничка от Варна, а най-малкият – 11-годишен изпълнител от с. Боровци, Монтана. От плевен се представиха изпълнителите от вокална група "Балкански ритми" с ръководител Борислав Лазаров. В събота цял ден мина в състезателна програма, която включваше близо 19 жанра. В неделя хората с увреждания продължиха да демонстрират разнообразните си таланти. Наградите за победителите бяха разнообразни, плакети и грамоти, но най-голямата е удоволствието от участието, казаха организаторите. В 10 часа надпреварата прекъсна за малко. Тогава гостите поздравиха хората със силни сърца. Поздравите отправиха оперетни певци и оркестър от каба-гайди от с. Неделино Смолянско и от Златоград. Хората се наловиха един за друг на огромен хоровод под звуците на песните на народния певец Илия Луков, който бе специален гост на фестивала." Искахме да кандидатстваме за рекорд на Гинес за най-дълго хоро, но се отказахме, тъй като процедурата е доста сложна и се подготвя бавно във времето, обясни Анита Тараланска. Фестивалът набира скорост, участниците нарастват с всяка изминала година, похвали се тя. Сега представители на чужди държави нямаше, тъй като няма къде да бъдат настанени".
В БАЛИЗ -Плевен приемат заявления за целеви помощи за хора с интелектуални затруднения

До края на този месец се приемат заявления за изплащане на целеви помощи за хора с интелектуални затруднения и психични разстройства, информира Габриела Аспарухова от сдружение „Българска асоциация на лица с интелектуални затруднения” (БАЛИЗ) – Плевен. Съгласно въведения нов чл. 53а от Правилника за прилагане на закона за интеграция на хората с увреждания лицата с интелектуални затруднения и психични разстройства – със 71 или над 71 на сто трайно намалена работоспособност/вид и степен на увреждане, имат право да ползват целева помощ за придружител до 10 часа годишно. Тя е в размер на 5,00 лв. на час при посещенията им в държавни, общински, здравни, образователни и други институции. Размерът на предоставяните целевите помощи може да бъде в размер до 50,00 лв.В качеството си на Национално представена организация БАЛИЗ подписа договор  с Агенцията за хората с увреждания за предоставяне на този вид целеви помощи на територията на цялата страна. На областно ниво Сдружение „БАЛИЗ” – Плевен ще приема и обработва подадените заявления, подава за одобрение списъци и изплаща (посредством  пощенски записи) целевите помощи на отговарящите на условията лица. Необходимите документи, които правоимащите следва да представят, са:

1.Заявление-декларация за отпускане на целева помощ – бланка на Сдружение „БАЛИЗ” – Плевен.

2.Служебна бележка, удостоверяваща, че лицето е ползвало придружител до 

съответните институции – бланка на Сдружение „БАЛИЗ” – Плевен.

3.Копие от решение на ТЕЛК/ДЕЛК.

Документите се приемат до август 2014 г. на адрес: гр. Плевен, ул. „Белмекен” № 11.
Плевенчанинът Венцислав Викторов и Жара са победители в състезание за кучета-водачи

Той е незрящ, а Жара е първото куче водач в града ни. Те са неотлъчно заедно вече от четири години. Община плевен отпуска средствата за обучението на кучето и последващата стиковка между двамата. В края на юни 2014 се завърнаха от София, от училището за обучение на такива кучета, където спечелиха първо място в състезание за кучета-водачи. Водачът на кучето се похвали, че Жара се е представила отлично, като безпроблемно и без колебание е преминала през всичките препятствия по състезателното трасе, а  най-сложното изпитание – да вземе парче колбас и донесе на собственика си е било безпрепятствено. Тандемът участва за втора поредна година в състезание от такъв тип, като миналата година са заели второто от двете по регламент първи места,а Тази година са се преборили за първото първо място. Наградата за Жара, петнадесет килограма гранулирана храна Венцислав е подарил на училището за кучета-водачи. Състезателите участвали в съревнованието са били 12 на брой, а съдиите са останали впечатлени от Жара и нейната дисциплина. Общият брой на тези кучета в България е около 50 на брой, като в училището продължава обучението на още питомци. Венци е категоричен, че и догодина ще се включат в поредното състезание, стига да са здрави.

От 10 до 12 юни 2014 г. в Старозагорски минерални бани се състоя държавното първенство по спортна табла за хора със зрителни увреждания. Първенството се финансира по проект на Съюза на слепите в България, а федерация „Спорт за хора със зрителни увреждания” отговаряше и следеше за спортно-техническата част на състезанието. Участваха 43 картотекирани във федерацията състезатели от 18 спортни клуба. Първенството беше смесено, в него взеха участие 5 дами и 38 мъже. Третото място завоюва Никола Баджаков от СК „Пауталия спорт 2005"- Кюстендил, второто място и вицедържавен шампион стана Венцислав Георгиев от СК „Феникс” -Монтана, държавен шампион за 2014 г. по спортна табла стана Тодор Георгиев от СК „Бялата лястовица” -Габрово.Плевен скромно бе представен от Лилия Петева, която завоюва 31-во място.

Здраве
Диабетиците се нуждаят от балансиран хранителен режим, който да включва всички хранителни групи и изобилие от плодове и зеленчуци. Но не всички плодове и зеленчуци се оказват подходящи. Някои от тях много бързо повишават нивото на кръвната захар и за това е препоръчително да се изключат от менюто на един диабетик.Желателно е да се подбират плодове и зеленчуци, при които съдържанието на фруктозата е повече от захарозата, защото тя се абсорбира по-бавно и по-бавно се повишава кръвната захар. До колкото е възможно, консумирайте тези плодове и зеленчуци небелени, за да можете с обелката да приемате, съдържащите се в нея фибри. Усвояването им става много-бавно и като резултат нивото на кръвната захар се покачва плавно. Богатата на фибри диета включва плодове и зеленчуци, съдържащи фибри, пълнозърнести храни, боб, сладки картофи, овесени ядки, тиквички, портокали и стафиди, които помагат да намалят инсулиновата доза с 25 процента. Зеленчуците трябва да се консумират пресни, леко задушени, печени или на скара. Избягвайте консервираните зеленчуци, защото те съдържат големи количества натрий. Подходящи за диабетици са: аспержи, броколи, бобови и бамбукови кълнове, брюкселско зеле, морков, карфиол, краставици, спанак, ряпа, гъби, целина, тиквички, домат и люти чушки. Полезни са и всички други видове листни зелени зеленчуци които не са включени в списъка. Препоръчват се следните плодове: ябълка, касис, боровинка, грейпфрут, портокал, круша, ягоди, папая, киви, смокини и диня (въпреки, че тя съдържа въглехидрати, високото съдържание на вода компенсира високия гликемичен индекс). Така че ако имате диабет не избягвайте плодовете. Те са със същите предимства като зеленчуците, богати са на фибри, витамини и са естествен антиоксидант. Важното е да консумирате плодовете и зеленчуците на малки порции, поне пет пъти дневно

